CELEX: C2005/281/18
Language: sl
Date: 2005-11-12 00:00:00
Title: Zadeva C-341/05: Predlog za sprejem predhodne odločbe na podlagi sklepa Arbetsdomstolen (Švedska) z dne 15. septembra 2005 v zadevi Laval un Partneri Ltd proti Svenska Byggnadsarbetareförbundet, Svenska Byggnadsarbetareförbundet avdelning 1 Byggettan in Svenska Elektrikerförbundet

12.11.2005   
            
            
               SL
            
            
               Uradni list Evropske unije
            
            
               C 281/10
            
         Predlog za sprejem predhodne odločbe na podlagi sklepa Arbetsdomstolen (Švedska) z dne 15. septembra 2005 v zadevi Laval un Partneri Ltd proti Svenska Byggnadsarbetareförbundet, Svenska Byggnadsarbetareförbundet avdelning 1 Byggettan in Svenska Elektrikerförbundet
   (Zadeva C-341/05)
   (2005/C 281/18)
   Jezik postopka: švedščina
   Arbetsdomstolen (Švedska) je s sklepom z dne 15. septembra 2005 v zadevi Laval un Partneri Ltd proti Svenska Byggnadsarbetareförbundet, Svenska Byggnadsarbetareförbundet avdelning 1 Byggettan in Svenska Elektrikerförbundet, ki ga je sodno tajništvo prejelo dne 19. septembra 2005, Sodišču Evropskih skupnosti predložil predlog za sprejem predhodne odločbe.
   Arbetsdomstolen (Švedska) predlaga Sodišču, naj odloči o naslednjih vprašanjih:
   
               1.
            
            
               Ali je poskus sindikatov, da bi s skupno akcijo v obliki blokade prisilili tujega izvajalca storitev, da v državi gostiteljici k podpiše kolektivne pogodbe o pogojih za delo in zaposlitev, kot je ta v zgoraj navedenem sklepu Arbetsdomstolena, če v državi gostiteljici zakonodaja, ki je prenesla Direktivo 96/71, ne vsebuje izrecnih določb o uporabi pogojev za delo in zaposlitev v kolektivnih pogodbah, združljiv s pravili pogodbe ES o svobodi opravljanja storitev in prepovedi diskriminacije glede na državljanstvo ter določbami Direktive 96/71/ES Evropskega parlamenta in Sveta o napotitvi delavcev na delo v okviru opravljanja storitev?
            
         
               2.
            
            
               Švedski Medbestämmandelagen (zakon o sodelovanju delavcev pri odločanju) sindikatu prepoveduje skupne akcije, katerih namen je izogibanje kolektivni pogodbi, ki so je sklenili socialni partnerji. Vendar pa ta prepoved v skladu s posebno določbo, ki je del zakona imenovanega „lex Britannia“ velja le, če sindikat izvede skupno akcijo v zvezi s pogoji dela za katere se Medbestämmandelagen neposredno uporablja, kar v praksi pomeni, da prepoved ne velja za skupne akcije zoper tuja podjetja, ki začasno z lastno delovno silo izvajajo dejavnosti na Švedskem. Ali pravila pogodbe ES o svobodi opravljanja storitev in prepovedi diskriminacije glede na državljanstvo ter določbe Direktive 96/71 nasprotujejo uporabi navedenega pravila — ki skupaj z ostalimi določbami lex Britannie v praksi pomeni, da švedske kolektivne pogodbe začnejo veljati in prevladajo nad tujimi že sklenjenimi kolektivnimi pogodbami — za skupno akcijo v obliki blokiranja, ki jo izvedejo švedski sindikati proti izvajalcu storitev, ki začasno opravlja dejavnost na Švedskem?